**Експерт УН: Страх од КОВИД-19 не сме се користити   
за нападање и искључивање мањина** 

ЖЕНЕВА (30. март 2020) – Чињеница да страхове у вези са КОВИД-19 неке групе и политичари користе да упиру прстом у мањине доводи до алармантног пораста вербалних и физичких напада на кинеску и друге мањине, а некима се чак ускраћује приступ здравственој заштити и информацијама о пандемији, изјавио је експерт УН.

„КОВИД-19 није само здравствени проблем, већ може да доведе и до пораста ксенофобије, мржње и искључености,” рекао је Фернанд де Варенес, специјални известилац УН за питања мањина.

„Вести о физичким нападима на Кинезе/киње и друге Азијате/киње, о говору мржње где се мањине, укључујући Роме/киње, Хиспанце/киње и друге, окривљују за ширење вируса, и о политичарима који позивају на ускраћивање здравствених услуга мигрантима/кињама показују да државе треба хитно да скрену пажњу да се морају штитити људска права свих, а посебно оних најугроженијих и најмаргинализованијих.”

Експерт УН је изразио забринутост због бројних извештаја о ксенофобији и искључивању мањина у различитим деловима света, од позива на ускраћивање лечења мигрантима/кињама без докумената до необјављивања информација о пандемији на језицима мањина, укључујући знаковни језик.

„Милиони људи, а посебно мањине и аутохтони народи, можда не добијају поруке о заштити јавног здравља, а то су вероватно најважније поруке у последњих неколико генерација,” рекао је Де Варенес.

„Најугроженији људи у свету често последњи дођу на ред за подршку. Међународна заједница и државе зато морају тесно да сарађују да би им пружиле информације, помоћ и заштиту. То подразумева комуникацију на њиховом језику кад је то могуће, да би им се успешно пренеле суштински важне информације о заштити јавног здравља и обезбедила здравствена заштита, као и примену мера за њихову заштиту од физичких напада и говора мржње.”

„Епидемија коронавируса угрожава здравље свих нас и не прави разлику по језику, вероисповести или етничкој припадности. Али, неки су угроженији од осталих. Сви можемо да предузмемо кораке да се одупремо овом порасту дискриминације и говора мржње усмереног ка азијским и другим мањинама на друштвеним медијима, а један од начина је да заједнички пошаљемо поруке подршке уз хештегове #IAmNotAVirus или #JeNeSuisPasUnVirus.”

„У сузбијању епидемије, потребно је позабавити се и њеним мрачним странама. Ургентно је потребно да државе и сви ми одлучно станемо у заштиту људских права најугроженијих и најмаргинализованијих, укључујући мањине, аутохтоне заједнице и мигранте/киње,” закључио је специјални известилац.

КРАЈ

*Савет за људска права УН је именовао* ***Фернанда де Варенеса*** *за* [*специјалног известиоца УН за питања мањина*](https://www.ohchr.org/EN/Issues/Minorities/SRMinorities/Pages/SRminorityissuesIndex.aspx) *у јуну 2017. Задужен је, између осталог, за поспешивање спровођења Декларацију о правима припадника националних или етничких, верских и језичких мањина.*

*Специјални известиоци/тељке су саставни део система познатог под називом „*[*специјалне процедуре*](https://www.ohchr.org/EN/HRBodies/SP/Pages/Welcomepage.aspx) *Савета за људска права”. Специјалне процедуре представљају највећу базу независних експерата/киња у систему УН за заштиту људских права, а то је заједнички назив за независне механизме Савета за сагледавање и праћење стања, који се баве било стањем у појединим државама, било тематским питањима присутним широм света. Експерти/киње у оквиру специјалних процедура раде добровољно, нису службеници/це УН и не примају плату за свој рад. Независни су од свих влада и организација и обављају функцију у личном својству.*

*Прочитајте Декларацију УН о правима припадника националних или етничких, верских и језичких мањина.*

*Контакт-особе за упите и* ***захтеве медија****: Марина Нарваес (+41-22 917 9286 /* [*mnarvaez@ohchr.org*](mailto:mnarvaez@ohchr.org)*) или Жаки Залкберг (+41- 22 917 9271/* [*jzalcberg@ohchr.org*](mailto:jzalcberg@ohchr.org)*)*

*Контакт-особа за упите медија у вези са другим независним експертима/кињама УН: Сабијер Селаја (+ 41 22 917 9445 /* [*xcelaya@ohchr.org*](mailto:xcelaya@ohchr.org)*)*

*Пратите вести о независним експертима/кињама УН за људска права на Твитеру* [*@UN\_SPExperts*](https://twitter.com/UN_SPExperts).

*Забринути сте за свет у ком живимо?*

***Онда се данас ЗАУЗМИТЕ за нечија права.***

*#Standup4humanrights*

*и посетите веб-страницу* [*http://www.standup4humanrights.org*](http://www.standup4humanrights.org/)

<https://www.ohchr.org/EN/NewsEvents/Pages/DisplayNews.aspx?NewsID=25757&LangID=E>